CELEX: 62011TN0287
Language: el
Date: 2011-06-06 00:00:00
Title: Υπόθεση T-287/11: Προσφυγή της 6ης Ιουνίου 2011 — Heitkamp BauHolding κατά Επιτροπής

13.8.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 238/21
            
         Προσφυγή της 6ης Ιουνίου 2011 — Heitkamp BauHolding κατά Επιτροπής
   (Υπόθεση T-287/11)
   2011/C 238/39
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Heitkamp BauHolding GmbH (Herne, Γερμανία) (εκπρόσωπος: Rechtsanwalt W. Niemann)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση της καθής της 26ης Ιανουαρίου 2011, λαμβανομένου υπόψη του διορθωτικού της 15ης Απριλίου 2011, η οποία, εξ όσων γνωρίζει η προσφεύγουσα, δεν έχει ακόμη δημοσιευτεί στην Επίσημη Εφημερίδα της Ευρωπαϊκής Ένωσης·
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής η προσφεύγουσα προβάλλει τους εξής λόγους ακυρώσεως.
   
               —
            
            
               Η ρήτρα περί εξυγιάνσεως του άρθρου 8c, παράγραφος 1a, του γερμανικού νόμου περί φορολογίας επιχειρήσεων (Körperschaftsteuergesetz, KStG) δεν συνιστά κρατική ενίσχυση υπό την έννοια του άρθρου 107 ΣΛΕΕ. Κατά το στάδιο του χαρακτηρισμού του συστήματος αναφοράς, η καθής υπέπεσε σε πλάνη καθόσον στηρίχτηκε στο σύστημα αναφοράς με τίτλο «Διατάξεις περί εκπτώσεως των ζημιών όσον αφορά εταιρίες των οποίων εξαγοράζονται εταιρικά μερίδια». Αντιθέτως, το σύστημα αναφοράς συνίσταται στη δυνατότητα μεταφοράς ζημιών άνευ χρονικού περιορισμού η οποία, ως απόρροια της αρχής του αντικειμενικού προσδιορισμού των καθαρών αποτελεσμάτων, ισχύει επίσης στο δίκαιο φορολογίας επιχειρήσεων.
            
         
               —
            
            
               Επομένως, η προβλεπόμενη στο άρθρο 8c KStG απώλεια της δυνατότητας μεταφοράς ζημιών πρέπει να ερμηνεύεται ως εξαίρεση, ενώ η ρήτρα περί εξυγιάνσεως του άρθρου 8c, παράγραφος 1a, KStG ως εξαίρεση της εξαιρέσεως, επομένως, ως επιβεβαίωση του κανόνα κατ’ εφαρμογή του οποίου η αρχή της ίσης συμμετοχής στα φορολογικά βάρη (Leistungsfähigkeitsprinzip) ισχύει και στην περίπτωση της εξυγιάνσεως.
            
         
               —
            
            
               Η καθής υποστηρίζει ότι «ο γερμανικός νόμος περί φορολογίας επιχειρήσεων, ως τότε ίσχυε, αποτελεί το σύστημα αναφοράς», χωρίς να λαμβάνει υπόψη τη μεταβολή του ισχύοντος στην Ομοσπονδιακή Δημοκρατία της Γερμανίας δικαίου μετά την ψήφιση του νόμου περί επιταχύνσεως της αναπτύξεως (Wachstumsbeschleunigungsgesetz). Με την εισαγωγή της ρήτρας περί αφανών αποθεματικών στο άρθρο 8c KStG, οι ζημίες και οι μεταφορές ζημιών στην περίπτωση μεταβολής του εταιρικού κεφαλαίου υγιών επιχειρήσεων εξασφαλίζονται σε ποσοστό αντιστοιχούν στα αφανή αποθεματικά. Στον βαθμό αυτό, η ρήτρα περί αφανών αποθεματικών των υγιών επιχειρήσεων μπορεί να γίνει αντιληπτή ως το αντίστοιχο της ρήτρας περί εξυγιάνσεως των προβληματικών επιχειρήσεων, διότι, σε διαφορετική περίπτωση, θα προκαλούνταν δομικά προβλήματα σε όσες επιχειρήσεις θα έπρεπε να υπαχθούν σε διαδικασία εξυγιάνσεως.
            
         
               —
            
            
               Η προβαλλόμενη από την καθής άνιση μεταχείριση μεταξύ των οικονομικώς υγιών επιχειρήσεων και των υπαγόμενων σε διαδικασία εξυγιάνσεως επιχειρήσεων, την οποία συνεπάγεται η ρήτρα περί εξυγιάνσεως, δεν συνιστά επιλεκτικό μέτρο, αλλ’ αντιθέτως εφαρμογή της από μακρού κατοχυρωμένης στον Θεμελιώδη Νόμο αρχής της ίσης συμμετοχής στα φορολογικά βάρη. Επομένως, η ρήτρα αυτή εντάσσεται σε αυτή καθαυτή τη λογική του συστήματος αναφοράς και είναι σύμφωνη με τις βασικές αρχές και τις κατευθυντήριες γραμμές του γερμανικού συστήματος.
            
         
               —
            
            
               Με βάση τις ως άνω αρχές, η εισαγωγή της ρήτρας περί εξυγιάνσεως στο άρθρο 8c KStG αποτελεί σε κάθε περίπτωση μέτρο «δικαιολογούμενο από την ίδια τη φύση ή την εσωτερική δομή του συστήματος», η λήψη του οποίου καθιστά εκ νέου δυνατή τη μερική τήρηση της εσωτερικής αυτής δομής.